በአዲስ አበባ ከተማ ትምህርት ቤቶች ከሰኞ ጀምሮ ትምህርት እንደሚጀመር ቢሮው አስታወቀ
ከአንደኛ ክፍል በላይ ያሉ ሁሉም የግል ትምህርት ቤቶች፣ ከሰኞ ኅዳር 21 ቀን 2013 ዓ.ም. ጀምሮ፣ እንዲሁም ከአምስተኛ ክፍል በላይ ያሉ የመንግሥት ትምህርት ቤቶች ደግሞ ከኅዳር 28 ቀን 2013 ዓ.ም. የገጽ ለገጽ ትምህርት እንደሚጀምሩ የአዲስ አበባ ትምህርት ቢሮ አስታወቀ፡፡ትምህርት ቢሮው ዓርብ ኅዳር 18 ቀን 2013 ዓ.ም. በድረ ገጹ እንዳስታወቀው፣ በኮቪድ-19 ስታንዳርድ መሠረት ትምህርቱ የሚሰጠው በሁለትና በሦስት ፈረቃ መሆኑን ጠቁሟል፡፡ በ1,900 ትምህርት ቤቶች ላይ በአራት ዙር የቅድመ ጥንቃቄና ዝግጅት፣ እንዲሁም ሰፊ ክትትልና ግምገማ መደረጉን የትምህርት ቢሮው ምክትል ኃላፊ አቶ አዲሱ ሻንቆ ገልጸዋል፡፡በአሁኑ ጊዜ ከ1,687 በላይ ተጨማሪ ክፍሎች ግንባታ እየተካሄደ መሆኑን፣ የመማሪያ ክፍሎቹ ግንባታ እንደተጠናቀቀ ቀሪዎቹ የትምህርት ደረጃዎች ወደ ትምህርት መስክ ይመለሳሉ ብለዋል፡፡ የኮሮና ቫይረስ ሥርጭትን ለመግታት በሁሉም ትምህርት ቤቶች በአንድ ወንበር አንድ ተማሪ እንደሚቀመጥ የተገለጸ ሲሆን፣ ለመንግሥት ትምህርት ቤቶች ከ1.8 ሚሊዮን በላይ የፊት ማስክና ሳኒታይዘር፣ ከ700,00 በላይ የእጅ መታጠቢያ ሳሙናና የውኃ አቅርቦት መመቻቸቱን፣ እንዲሁም የግል ትምህርት ቤቶች ከወላጆች ጋር በመነጋገር ሁሉንም አስፈላጊ የሆኑ አቅርቦቶች ለተማሪዎች እንዲያዘጋጁ በቂ ዝግጅት መደረጉን አቶ አዲሱ አክለው ገልጸዋል፡፡የስምንተኛ ክፍል ክልላዊ ፈተና ኅዳር 24 እና 25 ቀን 2013 ዓ.ም. የሚሰጥ መሆኑን የገለጹት ምክትል ቢሮ ኃላፊው፣ ተማሪዎቹ በቂ የሆነ የሞራልና የክህሎት ዝግጅት ማድረጋቸውን አስረድተዋል፡፡ በተያያዘ ዜና የአዲስ አበባ ከተማ አስተዳደር የትምህርት ሥልጠና፣ ጥራትና የሙያ ብቃት ምዘና ማረጋገጫ ባለሥልጣን፣ በከተማው ውስጥ የሚገኙ 23 ትምህርት ቤቶችን የዕውቅና ፈቃድ መሰረዙን ገልጿል፡፡ፈቃድ የተሰረዘባቸው ትምህርት ቤቶች የተቀመጠውን መሥፈርትና ደረጃ ባለማሟላታቸው መሆኑን አስታውቋል፡፡